<classify> MKUTANO wa mawaziri wa Jumuiya ya Maendeleo Kusini mwa Afrika SADC wa sekta ya Teknolojia ya Habari na Mawasiliano Tehama, Habari, Uchukuzi na Hali ya Hewa unaanza leo jijini Dar es Salaam.Waziri wa Ujenzi, Uchukuzi na Mawasiliano, Isack Kamwelwe, amewaambia waandishi wa habari jijini Dar es Salaam kuwa, mkutano huo unawashirikisha mawaziri wa nchi 16 za SADC ukilenga kujadiliana namna bora ya kutekeleza sera, mikakati na programu zinazohusu sekta hizo.Programu moja wapo ni mpango wa kuongeza kasi ya mtandao wa intaneti kupunguza gharama za huduma za mtandao kwa kuunganisha watoa huduma za Tehama kwenda kwenye vituo vya kitaifa na kikanda SADC Regional Internet Exchange points.Alisema maunganiko hayo yatawezesha mawasiliano ya intaneti yanayofanyika ndani ya nchi kubaki kwenye nchi husika wanachama wa SADC bila kwenda kwenye nchi nyingine na kupunguza umbali na gharama ya kusafirisha mawasiliano ya nchi husika.Kwa upande wa Tanzania tayari tuna vituo sita vya maunganisho ya watoa huduma za intaneti yaani Internet Exchange Point, alisema waziri huyo.Kwa mujibu wa waziri, maeneo yatakayojadiliwa katika mkutano huo unaotanguliwa na vikao vya wataalamu wa sekta hizo wa SADC ni pamoja na miundombinu ya mawasiliano, usalama wa mtandao, sera, utafiti katika sekta ya mawasiliano, masuala ya posta, habari na matumizi ya pamoja ya huduma za mawasiliano.Mengine ni sekta ya uchukuzi; hali ya hewa, usafiri wa anga, reli, barabara, bandari, ujenzi na kuhuisha sera, sheria na kanuni zioane kikanda; miundombinu ya mawasiliano na maunganisho yake na kutumia teknolojia ya kisasa kufanikisha utoaji wa huduma na usafirishaji wa bidhaa kwa kutumia biashara mtandao na ushirikiano wa kikanda.Kamwelwe alisema mkutano huo utaanza leo hadi Septemba 20 mwaka huu na pamoja na vikao vya wataalam pia Septemba 19 kutakuwa na Kongamano maalumu la Ubunifu na Teknolojia Zinazochipukia la mawaziri wa SADC wa sekta hizo pamoja na wadau wengine.Vile vile nchi wanachama wa SADC waliandaa mwongozo wa sheria za mfano wa usalama wa mtandao.Madhumini ya kuwa na mwongozo huo ni kuhakikisha kuwa kila nchi inatunga na kusimamia utekelezaji wa sheria za usalama mtandaoni kwa kuwa masuala ya usalama wa mitandao hayatambui mipaka, alisema Kamwelwe.  <topic>: KITAIFA 